इन पंक्तियों के लिखे जाने तक यानी शुक्रवार देर रात ग्यारह बजे तक टीवी खबरों के अनुसार चंद घंटों की इस हिंसा में लगभग तीस नागरिक मारे जा चुके हैं और ढाई सौ से ज्यादा घायल हुए हैं. सम्पूर्ण घटनाचक्र को देखें तो पुलिस और सुरक्षा बलों ने काफी संयम और धैर्य का परिचय दिया और काफी समय तक वे उपद्रवी भीड़ पर गोली चलाने से बचते रहे ,लेकिन उपद्रव अगर चरम पर पहुँच जाए तो सरकारी सम्पत्ति और जनता के जान-माल की रक्षा के लिए उन्हें अपना कर्त्तव्य निभाना पड़ता है . हिंसा पर उतारू भीड़ ने पुलिस कर्मियों पर कश्मीरी अलगाववादियों की तर्ज पर पत्थरबाजी की . फिर भी पुलिस ने धीरज का परिचय दिया .लेकिन एक बात परेशान करने वाली है कि जब धारा १४४ लगी हुई थी और डेरा समर्थकों की भीड़ हरियाणा और पंजाब के विभिन्न इलाकों से पंचकुला आ रही थी तो उसे बीच रास्ते में ही रोका क्यों नहीं गया ? इस बीच पंजाब-हरियाणा है कोर्ट ने आदेश दिया है कि कथित बाबा के समर्थकों द्वारा की गई हिंसा में जितनी भी सार्वजनिक और निजी सम्पत्ति को नुकसान पहुंचा है ,उसकी भरपाई इस बाबा की सम्पत्ति में से की जाए !हाई कोर्ट का यह आदेश स्वागत योग्य है . लेकिन देखना यह है कि पंचकुला की विशेष अदालत में जब २८ अगस्त को सजा सुनाई जाएगी ,तब इस बाबा के भक्तों का क्या रुख रहेगा ? एक सवाल यह भी उठ रहा है कि यह ढोंगी बाबा कहीं 'भिंडरावाले' का कोई नया संस्करण तो नहीं ?